b'\n_START_ARTICLE_\nFurosemid\n_START_SECTION_\nKlini\xc4\x8dna uporaba\n_START_PARAGRAPH_\nFurosemid se primarno uporablja za zdravljenje povi\xc5\xa1anega krvnega tlaka in edemov. Je zdravilo izbora za zdravljenje ve\xc4\x8dine bolnikov z edemi zaradi sr\xc4\x8dnega popu\xc5\xa1\xc4\x8danja. Uporablja se tudi pri jetrni cirozi, motnjah delovanja ledvic, nefrotskem sindromu in kot dopolnilno zdravljenje pri mo\xc5\xbeganskih in plju\xc4\x8dnih edemih, kjer je potrebna hitra forsirana diureza, ki se dose\xc5\xbee z intravenskim dajanjem zdravila. Skupaj z ustrezno rehidracijsko terapijo se uporablja tudi za zdravljenje hude hiperkalcemije._NEWLINE_Pri kroni\xc4\x8dnih ledvi\xc4\x8dnih boleznih, ki jih spremlja hipoalbuminemija, se uporablja skupaj z albumini za pove\xc4\x8danje diureze. Skupaj z albumini se uporablja tudi pri nefrotskem sindromu, za zmanj\xc5\xa1anje edemov.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nZaradi pospe\xc5\xa1evanja izlo\xc4\x8danja kalijevih ionov se lahko pojavi hipokaliemija. Tveganje za hipokaliemijo je najve\xc4\x8dje, kadar se uporabljajo nenadni visoki intravenski odmerki zdravila pri bolnikih z oslabljeno sr\xc4\x8dno funkcijo. Pogosti ne\xc5\xbeeleni u\xc4\x8dinki furosemida so \xc5\xa1e: hipovolemija, hiperurikemija (ker se furosemid v proksimalnem tubulu izlo\xc4\x8da preko istega prena\xc5\xa1alnega sistema kot se\xc4\x8dnina), hipomagneziemija in hipokalciemija ter presnovna alkaloza, ki nastane zaradi pove\xc4\x8danega izlo\xc4\x8danja vodikovih ionov. _NEWLINE_Med pogoste ne\xc5\xbeelene u\xc4\x8dinke spadajo tudi ortostatska hipotenzija, \xc5\xa1umenje v u\xc5\xa1esu (tinitus) in preob\xc4\x8dutljivost za svetlobo._NEWLINE_Furosemid lahko deluje \xc5\xa1kodljivo na sluh, \xc4\x8deprav podatki o tem niso enozna\xc4\x8dni. Ototoksi\xc4\x8dnost se lahko pojavi po zlasti hitrem dajanju visokih intravenskih odmerkov pri bolnikih z ledvi\xc4\x8dno boleznijo.\n_START_SECTION_\nMehanizem delovanja\n_START_PARAGRAPH_\nFurosemid je mo\xc4\x8dan, kratko in hitro delujo\xc4\x8d diuretik henlejeve zanke. Kot druge u\xc4\x8dinkovine iz te skupine zavira delovanje prena\xc5\xa1alca za natrijeve, kalijeve in kloridne ione (Na\xe2\x81\xba/2CI\xe2\x81\xbb/K\xe2\x81\xba-prena\xc5\xa1alec) in s tem zavre reabsorpcijo teh ionov v navzgornjem delu henlejeve zanke, s \xc4\x8dimer se pospe\xc5\xa1eno izlo\xc4\x8dajo v se\xc4\x8d. Pove\xc4\x8dano izlo\xc4\x8danje natrija sekundarno pove\xc4\x8da izlo\xc4\x8danje osmotsko vezane vode ter s tem izlo\xc4\x8danje se\xc4\x8da. Prav tako se pove\xc4\x8da izlo\xc4\x8danje kalcijevih in magnezijevih ionov. Furosemid povzro\xc4\x8di od odmerka odvisno stimulacijo renin-angiotenzin-aldosteronskega sistema. Zaradi pove\xc4\x8danega izlo\xc4\x8danja natrijevega klorida, zmanj\xc5\xa1ane odzivnosti gladkega \xc5\xbeilnega mi\xc5\xa1i\xc4\x8dja na vazokonstrikcijske dra\xc5\xbeljaje in zmanj\xc5\xa1anega volumna krvi deluje hipotenzivno (zni\xc5\xbea krvni tlak).'